b"\n_START_ARTICLE_\n2a etapa del Tour de Fran\xc3\xa7a de 2014\n_START_SECTION_\nRecorregut\n_START_PARAGRAPH_\nEtapa de mitja muntanya amb nou cotes puntuables durant el recorregut: una de segona, cinc de tercera i tres de quarta categoria. La primera de les cotes s'ha de superar en el quil\xc3\xb2metre 47. Al quil\xc3\xb2metre 143,5 els ciclistes han de superar la cota de Holme Moss (4,7 km al\xc3\xa0 7%), primer port de segona de la present edici\xc3\xb3 i la m\xc3\xa9s dif\xc3\xadcil del dia. A partir d'aquest punt queden quatre cotes en els darrers 35 quil\xc3\xb2metres d'etapa, sent la darrera d'elles la cota de Jenkin Road, amb un petit tram al 33% de desnivell i situada a tan sols cinc quil\xc3\xb2metres de l'arribada a Sheffield.\n_START_SECTION_\nDesenvolupament de l'etapa\n_START_PARAGRAPH_\nNom\xc3\xa9s donar-se la sortida es va formar una escapada integrada per set ciclistes, entre els quals hi havia el sabadellenc David de la Cruz (NetApp-Endura). El gran grup va controlar en tot moment l'escapada i en cap moment passaren dels tres minuts. Blel Kadri (AG2R-La Mondiale) fou el darrer dels escapats en ser neutralitzat, ja en la sisena cota del dia. El Garmin-Sharp va ser l'encarregat d'imprimir un fort ritme i trencar el grup principal, del qual ja s'havia despenjat el l\xc3\xadder, Marcel Kittel (Giant-Shimano). Despr\xc3\xa9s de superar Oughtibridge Hill Pierre Rolland (Europcar) i Jean-Christophe P\xc3\xa9raud (AG2R-La Mondiale) van intentar l'aventura en solitari, per\xc3\xb2 foren agafats poc abans de comen\xc3\xa7ar la darrera de les cotes, la de Jenkin Road. En aquesta cota, primer Alberto Contador (Team Tinkoff-Saxo) i despr\xc3\xa9s Chris Froome (Team Sky) van marcar el ritme del grup capdavanter. En el descens es van produir diversos atacs, sent el bo el llan\xc3\xa7at per Vincenzo Nibali (Astana) a poc menys de dos quil\xc3\xb2metres. Nibali arrib\xc3\xa0 amb dos segons sobre Greg Van Avermaet (Garmin-Sharp) i Micha\xc5\x82 Kwiatkowski (Omega Pharma-Quick Step), que donaren temps al grup dels favorits. Aquests dos segons van servir per a Nibali per vestir-se amb el mallot groc de l\xc3\xadder. Per la seva banda Cyril Lemoine (Cofidis) pass\xc3\xa0 a liderar la classificaci\xc3\xb3 de la muntanya i Peter Sagan (Cannondale) la dels punts."